Hei, denne artikkelen er over ett år gammel og kan inneholde utdatert informasjon

||| (Dagbladet): Oljeselskapet BP innrømmer i dag at langt mindre olje fanges opp fra oljeutslippet i Mexicogolfen enn først rapportert, samtidig som dyretragediens omfang i økende blir synlig og ødeleggende langs kysten.

Sist torsdag meldte selskapet at et kateter de har ført inn i lekkasjen suger opp 5000 fat olje per dag.

I helgen ble tallet nedjustert til 2200 fat, og mandag kom BP med et estimat om at de så langt har klart å fange opp mellom 1360 og 3000 fat om dagen den siste uken, skriver NTB.

President Barack Obama advarer nå BP mot alvorlige konsekvenser og opplyser at de kan bli «bli skjøvet ut til siden» om de ikke rydder opp. Indreminister Ken Salazar sier de har bommet på «deadline etter deadline» i arbeidet for å stanse lekkasjene, melder BBC.

Pelikaner dør- Om vi finner ut at de ikke gjør det de skal, skyver vi dem ut av veien, sier Salazar etter et besøk hos BPs hovedkvarter i USA.

SKITTENT: Reuters-fotograf Lee Celano vasser i oljefylt vann for å dokumentere naturkatastrofen. Foto: REUTERS/Matthew Biggs/SCANPIX Vis mer

BP, som har mislyktes i tidligere forsøk på å stanse lekkasjen, forbereder nå en risikabel manøver kalt «top kill». Den har som mål om å skyte tykk leire og sement inn i brønnen, men er aldri før forsøkt på denne type dyp, melder Associated Press.

Effektene av miljøkatastrofen begynner nå for alvor å vise seg på land, hvor delikate og dyrerike våtområder langs Louisianas kyst dynkes og fylles av seig, illeluktende råolje.



100 kilometer kystlinje er så langt ødelagt, opplyser lokale myndigheter.

Reportere på stedet melder om store mengder fugler og egg som er gjennomtrukket av olje etter at sølet kom inn i hekkeområdene. Flytende barrierer satt opp for å hindre forurensning greier bare å holde deler av det unna.

Kan havne i AtlanterenDen europeiske romfartsorganisasjonen ESA meldte i forrige at noe olje har havnet i den såkalte Loop Current, en kraftig havstrøm som runder Florida og går opp østkysten av USA.

OLJETILSØLTE FUGLEEGG: De rammede områdene er hjem til tusenvis av fugler midt i hekkesesongen. Foto: AP Photo/Gerald Herbert/SCANPIX Vis mer

Også Cuba frykter at de rammes, og eksperter sier til Dagbladet at oljesølet i verste fall kan merkes helt opp til den amerikanske delstaten Nord-Carolina.

- Oljen kan potensielt føres langt ut i Atlanterhavet, sier oseanografiprofessor Joseph Henry LaCasce ved Universitetet i Oslo til Dagbladet.

En stor bekymring er store mengder olje som ikke har kommet til overflaten, og dermed ikke vises fra fly eller satellitter. Det finnes ingen effektive måter å spore spredningen av denne, noe som også hindrer forebyggende arbeid i truede områder.

Mange frykter dermed at det egentlige omfanget av oljekatastrofen, som truer med å bli det største siden Exxon Valdez-ulykken i 1989, først blir klart når døde dyr flyter opp til overflaten i stort antall, sier LaCasce.

SVART AV SØL: En oljedekket pelikan forsøker å lette fra Barataria Bay utenfor kysten av Louisiana. Dyrene risikerer blant annet å fryse ihjel når oljen ødelegger fjærenes isolerende egenskaper. Foto: AP Photo/Patrick Semansky/SCANPIX Vis mer

- Vi har egentlig aldri sett noe liknende, forteller Roger Helm ved Fish og Wildlife Service til Washington Post.

- Hele greia er som en katastrofe i sakte film, sier Dr. Doug Inkley ved National Wildlife Federation til USA Today.

11 personer døde da Transocean-riggen Deepwater Horizon, som boret på oppdrag fra britiske BP, eksploderte 20. april. To dager senere sank oljeinstallasjonen.

